APX รูดมหาราช! เกือบ 19% โบรกฯ มองรายใหญ่ทิ้งหุ้นหลังราคาสูงกว่า BV
APX รูดมหาราช! เกือบ 19% ล่าสุด ณ เวลา 11.58 น. ราคาอยู่ที่ 0.78 บาท ลบ 0.18 บาท หรือ 18.75% สูงสุดที่ 1.01 บาท ต่ำสุดที่ 0.77 บาท มูลค่าซื้อขายที่ 496.89 ล้านบาท ฟากโบรกฯ มองรายใหญ่ขายหุ้นทิ้งหลังราคาปัจจุบันยังสูงกว่า BV
28 มี.ค. 2560

ผู้สื่อข่าวรายงานว่า ราคาหุ้นบริษัท เอเพ็กซ์ ดีเวลลอปเม้นท์ จำกัด (มหาชน) หรือ APX ณ เวลา 11.58 น. ราคาอยู่ที่ 0.78 บาท ลบ 0.18 บาท หรือ 18.75% สูงสุดที่ 1.01 บาท ต่ำสุดที่ 0.77 บาท มูลค่าซื้อขายที่ 496.89 ล้านบาท

แหล่งข่าวจากวงการโบรกเกอร์ เปิดเผยว่า ราคาหุ้น APX ร่วงแรงต่อเนื่องจากวานนี้ที่กลับเข้ามาเทรดวันแรก ด้วยแรงขายที่เข้ามาอย่างหนาแน่น คาดว่าจะเป็นแรงขายของนักลงทุนรายใหญ่ที่มีเข้ามาอย่างต่อเนื่อง เนื่องจากราคาหุ้น APX ที่เทรดอยู่ในขณะนี้อยู่สูงกว่ามูลค่าทางบัญชี (Book value) เกือบ 3 เท่า โดย Book value ของ APX อยู่แถว 0.24 บาท/หุ้น เท่านั้น และโดยปกติแล้วหุ้นในกลุ่มอสังหาริมทรัพย์ จะเทรดสูงกว่า Book value แค่ 2 เท่าก็ดีแล้ว
นอกจากนี้ ราคาหุ้น APX ก็ยังอยู่สูงกว่าราคาเพิ่มทุนที่ไม่เกิน 0.20 บาท/หุ้น ในช่วงที่มีการเพิ่มทุนก่อนหน้านี้ โดยเพิ่มทุนไปราว 2,400 ล้านหุ้น ที่ราคาไม่เกิน 0.20 บาท/หุ้น
“มันก็ไม่แปลกนะที่นักลงทุนจะขายหุ้น APX เพราะราคาหุ้นสูงมากเกินไป สูงกว่า Book value และยังสูงกว่าราคาเพิ่มทุน ตั้งหลายเท่า แม้แต่ตอนนี้ก็ยังขายได้ทุกราคาเลย”
อนึ่ง วานนี้ (27 มี.ค.) หุ้น APX ได้กลับเข้ามาซื้อขายใหม่ในตลาดหลักทรัพย์เป็นวันแรก หลังจากฟื้นฟูกิจการได้สำเร็จ โดยราคาเปิดตลาดที่ 2.12 บาท ก่อนจะเจอแรงขายเข้ามาอย่างต่อเนื่องจนกระทั่งมาปิดตลาดที่ราคา 0.96 บาท ราคาสูงสุดอยู่ที่ 2.20 บาท ราคาต่ำสุดอยู่ที่ 0.95 บาท ด้วยมูลค่าซื้อขาย 1.21 พันล้านบาท